  Майя Бывальцева Удмуртилэн тӧроез Александр Соловьёв устооссэ дышетӥсьёсты но дышетон удысын ужасьёсты ӟечкылаз. Конкурсъёсын вормисьёсты сӥё-дано пумитан 28-тӥ куарусёнэ ортчиз улосвыл кивалтӥсьлэн резиденцияз. 13 педагогъёс Росси Федерациысь усто дышетӥсьёс луизы, 50-эз — Удмурт Элькунысь усто дышетӥсьёс. Эшшо 50 адями элькунысь дышетон удысын устоосыз ужасьёс сямен данъетъёс басьтӥзы. Соос пӧлы пыризы воспитательёс, ватсаса тодон-валанъёс сётӥсьёс, логопедъёс, психологъёс, крезьгуръя но физкультурая дышетӥсьёс. Россиысь устоосыз дышетӥсьёс 200 сюрс манетэн басьтӥзы. «Котькыӵе вакытэ дышетӥсь луыса ужаны капчи ӧй вал. Озьы ик туала вакытэ но. Тӥляд нуналмысь ужды, тӥлесьтыд азьпал ужамъёслэн сямен ик, нуналмысь ас бордын ужамез, астэ быдэсак сётэмез, нылпиосты гажамез но яратэмез кулэ каре. Школа программаос котькызьы мед вошъяськозы, тӥ азе секыт ужпум пуктэмын — пиналъёсты мерлыкын улыны но солы пайдалыко луыны дышетон. Ӵапак тӥ Россилэн но асьме вордскем Удмуртимылэн ӵуказе нуналэзлы инъет кылдытӥськоды», — пусйиз ӟечкыланаз элькунлэн тӧроез. Пумиськонэ лыктэм педагогъёс Александр Соловьёвлы тау каризы пиналъёсты азинлыко дышетыны луонлыкъёс кылдытэм понна но пусйизы — дышетӥсьлэн ужез огшоры ӧвӧл, но со дыре ик сано но туж кулэ. Тегъёс: Дышетон Ижкар Удмуртия АлександрСоловьёв дышетӥсьёс  